Gedagte vir die dag: Vriende vir altyd Foto: pixabay.com Twee is beter as een. Saam bereik hulle meer in hulle werk. As een mens val, kan sy vriend hom ophelp. (Prediker 4:9-10) Indien ons sou kon teruggaan na die heel begin, sou ons uitkom by ’n punt waar God die Vader, die Seun en die Heilige Gees reeds in verhouding met mekaar staan. Die Drie-eenheid se verhouding was die allereerste verhouding – nog voordat daar enigiets anders op aarde was. Eers daarna het alles gevolg wat vandag deel uitmaak van ons elkedagse lewe. Verhoudings (eerstens met God, daarna met ander) is die grondslag van – en die rede vir – ons bestaan, en uiteindelik die enigste iets van blywende waarde. Sosiale media plaas ons in ’n unieke geskiedkundige posisie, want nog nooit vantevore het ’n mens toegang gehad tot soveel ander mense nie. Maar net omdat jy 1 000 vriende op Facebook het, beteken dit nie noodwendig jy is suksesvol, of ’n goeie vriend of nooit soms eensaam nie. Dit beteken eenvoudig jy het 1 000 Facebook-vriende. Kom ons maak dit ’n topprioriteit om sterk vriendskappe en verhoudings te bou – in die “regte” lewe!